Nå må bilførere som blir stoppet av Utrykningspolitiet langs veien til promillekontroll selv utføre noen av testprosedyrene som har vært politiets jobb før coronaviruset spredte seg utover Kinas grensen.

Og dem som blåser i promilleapparatet må selv ta med den mest smittefarlige søpla hjem.

- Vi tar våre forholdsregler for å unngå å bli smittet selv. Utrykningspolitiet er i kontakt med flere hundre mennesker i uka, og vi ønsker ikke å bidra til å spre smitte videre, sier regionsjef i UP øst, Ola Nøklebye Evensen, til Østlendingen.

Det er i region øst at UP har lagt om promillerutinene.

- Det var i forrige uke at vi innførte skjerpede smittefare-tiltak for våre folk over hele landet, sier nestleder i Utrykningspolitiet sentralt, Roar Skjelbred Larsen, til Dagbladet.

Ikke stå rett imot

Politifolkene som utfører promillekontrollene, skal bruke plasthansker og sørge for at de står mest mulig på siden av bilførere som blåser - ikke rett imot.

Nå må de som blir testet for promillekjøring selv fjerne plastbeskyttelsen på røret de skal blåse i inn i måleapparatet.

Og etter blåsing må de som blir testet selv ta med røret som egen søppel.

Det var en politioppgave før coronasituasjonen.

Men politifolkene langs veien skal fortsatt holde i selve måleapparatet under blåsing - på tryggest mulig avstand. Og lese av resultatet.